Document ID: 32010R0304
Publication Date: 2010-04-09

Title and Content:
NARIADENIE KOMISIE (EÚ) č. 304/2010
z 9. apríla 2010,
ktorým sa mení a dopĺňa príloha II k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí pre 2-fenylfenol v alebo na určitých produktoch
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1,
keďže:
(1)
2-fenylfenol je účinná látka zaradená do štvrtej fázy programu revízie smernice Rady 91/414/EHS (2), pre ktorú bola Komisii 19. decembra 2008 predložená hodnotiaca správa vo forme vedeckej správy EFSA pre 2-fenylfenol (3). Uvedená správa zahŕňa stanovisko Európskeho úradu pre bezpečnosť potravín, ďalej len „úrad“, pokiaľ ide o potrebu stanoviť MRL pre uvedenú účinnú látku v súlade s článkom 12 ods. 1 písm. b) nariadenia (ES) č. 396/2005, a návrh týchto MRL.
(2)
Úrad preskúmal predovšetkým riziká pre spotrebiteľov a zvieratá. Vyhodnotil reprezentatívne použitie 2-fenylfenolu ako fungicídu na citrusy a hrušky po zbere a na základe dostupných informácií dospel k záveru, že by sa pre ohlásené používanie pre citrusové ovocie pomocou aplikačného zariadenia (drench application) mala stanoviť maximálna hladina rezíduí (MRL) na 5 mg/kg. V záujme potvrdenia posúdenia rizika požiadal úrad o potvrdenie toho, že pomocou analytickej metódy používanej pri skúškach na rezíduá sa správne kvantifikujú rezíduá 2-fenylfenolu, 2-fenylhydrochinónu a ich konjugátov. Okrem toho dospel úrad k záveru, že by mal oznamovateľ predložiť dve dodatočné skúšky na rezíduá na citrusovom ovocí a platné štúdie o stabilite pri skladovaní. Pokiaľ ide o ohlásené používanie na hrušky, nemohol úrad navrhnúť žiadnu MRL, pretože predložené údaje o rezíduách neboli prijateľné. V prípade neexistencie špecifickej MRL by sa mal uplatňovať najnižší limit analytického určenia.
(3)
V posúdení rizika, ktorý vykonal úrad, sa zohľadnili najnovšie informácie o toxikologických vlastnostiach 2-fenylfenolu. Ukázalo sa v ňom, že MRL pre citrusové ovocie vo výške 5 mg/kg je prijateľné, pokiaľ ide o bezpečnosť spotrebiteľa na základe posúdenia vystavenia spotrebiteľa v prípade 27 špecifických európskych spotrebiteľských skupín. Posúdenie celoživotného vystavenia prostredníctvom spotreby všetkých potravinových produktov, ktoré môžu obsahovať 2-fenylfenol, ukázalo, že neexistuje riziko prekročenia prípustného denného príjmu (ADI). Keďže pre 2-fenylfenol nie je akútna referenčná dávka (ARfD) nevyhnutná, nebolo potrebné hodnotiť krátkodobé vystavenie.
(4)
Komisia vyzvala oznamovateľa, aby predložil svoje pripomienky k vedeckej správe EFSA, pokiaľ ide o 2-fenylfenol, vrátane navrhovaných MRL. Oznamovateľ predložil svoje pripomienky, ktoré boli dôkladne preskúmané.
(5)
Na základe vedeckej správy úradu a vzhľadom na faktory týkajúce sa zvažovanej skutočnosti spĺňajú navrhované MRL požiadavky článku 14 ods. 2 nariadenia (ES) č. 396/2005.
(6)
Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha II k nariadeniu (ES) č. 396/2005 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť 1. januára 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. apríla 2010

Classification:
Level 1 Topics: 100158
100149
100157
100156
Level 2 Topics: 100257
100261
100254
100215
100249
100250
Level 3 Topics: 2723
1277
2479
3641
2014
2737
2735
1268
All Topics: 1277
1590
2357
2723
2735
2737
3646
3885
6569